ΓΡΑΠΤΗ ΕΡΩΤΗΣΗ E-1113/98 υποβολή: Hiltrud Breyer (V) προς την Επιτροπή (8 Απριλίου 1998)

Θέμα: Παραδόσεις ουρανίου υψηλού εμπλουτισμού για τον αντιδραστήρα FRM II

1. Από πότε γνωρίζει η Επιτροπή τις διμερείς διαπραγματεύσεις μεταξύ Γερμανίας και Ρωσίας σχετικά με την παράδοση ποσότητας έως 1,2 τόνων ουρανίου υψηλού εμπλουτισμού για τον αντιδραστήρα FRM II;

2. Συμμετείχε η ΕΕ στις διαπραγματεύσεις αυτές και έλαβε γνώση των αποτελεσμάτων τους; Εάν ναι, πότε και πώς;

3. Ανταποκρίνεται στην πραγματικότητα το γεγονός ότι το ουράνιο υψηλού εμπλουτισμού προβλέπεται αποκλειστικά για την χρησιμοποίηση στον αντιδραστήρα FRM II και δεν επιτρέπεται να διατίθεται εντός της Γερμανίας ή της ΕΕ;

4. Αληθεύει ότι έχουν εκχωρηθεί στη Ρωσία δικαιώματα προέγκρισης (prior consent) σχετικά με τη χρησιμοποίηση και τη διάθεση του ουρανίου υψηλού εμπλουτισμού; Εάν ναι, ποια είναι η θέση της Επιτροπής σχετικά με τη συμφωνία αυτή;

5. Έχει ήδη αποδεχθεί η ΕΕ τη διμερή συμφωνία μεταξύ Γερμανίας και Ρωσίας; Εάν όχι, ποια είναι η στάση της ΕΕ σχετικά με τη συμφωνία αυτή; Εάν ναι, με ποια δικαιολογία δέχεται η ΕΕ τα δικαιώματα προέγκρισης για τη Ρωσία σχετικά με το ουράνιο υψηλού εμπλουτισμού, ενώ οι ΗΠΑ δεν διαθέτουν τέτοια δικαιώματα;

6. Σε ποιο στάδιο βρίσκονται οι συνομιλίες (επίσημες ή ανεπίσημες) μεταξύ της ΕΕ και της Ρωσίας σχετικά με μια πυρηνική συμφωνία πλαίσιο;

7. Έχει δώσει το Συμβούλιο εντολή για την έναρξη επίσημων διαπραγματεύσεων που αφορούν μια τέτοια συμφωνία; Εάν ναι, πότε και ποιο είναι το περιεχόμενό της;

8. Ποιες συνέπειες θα είχε η σύναψη συμφωνίας πλαισίου μεταξύ της ΕΕ και της Ρωσικής Κυβέρνησης στην αποτελεσματικότητα της διμερούς γερμανο-ρωσικής συμφωνίας; Θα διατηρούσε η Ρωσία το δικαίωμα προαπόφασης για τη χρήση και τη διάθεση των 1,2 τόνων ουρανίου υψηλού εμπλουτισμού για τον αντιδραστήρα FRM II;

Απάντηση του Sir Leon Brittan εξ ονόματος της Επιτροπής (25η Μαΐου 1998)

Η Γερμανία, με επιστολή της με ημερομηνία 13 Αυγούστου 1997 πρότεινε βάσει του άρθρου 103 της συνθήκης Ευρατόμ, σχέδιο διμερούς συμφωνίας με την Ομοσπονδία της Ρωσίας όσον αφορά την προμήθεια 1200 kg εμπλουτισμένου ουρανίου για χρήση στον πυρηνικό αντιδραστήρα Munich II καθόλη τη διάρκεια της λειτουργίας του. Η Επιτροπή δεν συμμετείχε στις διαπραγματεύσεις της πρότασης συμφωνίας.

Η Γερμανία έχει εκχωρήσει δικαιώματα προέγκρισης (prior consent) στην Ομοσπονδία της Ρωσίας στο πλαίσιο της συμφωνίας. Ωστόσο, στη συμφωνία διατυπώνεται ότι αυτά δεν αναιρούν τις υποχρεώσεις οι οποίες επιβάλλονται στη Γερμανία λόγω της ιδιότητάς της ως μέλος της συνθήκης Ευρατόμ.

Με επιστολή της της 25ης Σεπτεμβρίου 1997 η Επιτροπή ενημέρωσε τις γερμανικές αρχές ότι κατά την αντίληψή της το κείμενο της συμφωνίας δεν αναφερόταν σε ρήτρες με τις οποίες να εμποδίζεται στην πράξη η εφαρμογή της συνθήκης Ευρατόμ. Η Υπηρεσία Ανεφοδιασμού της Ευρατόμ θα συμμετέχει στην προμήθεια ουρανίου σύμφωνα με τις σχετικές διατάξεις του κεφαλαίου VI της συνθήκης Ευρατόμ.

Η Επιτροπή δεν συμμετέχει στις διαπραγματεύσεις σύναψης διμερών συμφωνιών μεταξύ κρατών μελών και τρίτων μερών, με εξαίρεση τις διατάξεις που προβλέπονται στο άρθρο 103 της συνθήκης Ευρατόμ. Οποιοδήποτε θέμα λεπτομέρειας προκύψει σχετικά με τη διμερή αυτή συμφωνία θα πρέπει να κοινοποιηθεί στις γερμανικές αρχές.

Η συμφωνία την οποία διαπραγματεύθηκαν η Γερμανία και η Ομοσπονδία της Ρωσίας και στην οποία αναφέρεται το αξιότιμο μέλος δεν έχει ακόμα υπογραφές.

Η συμφωνία εταιρικής σχέσης και συνεργασίας η οποία συνήφθη μεταξύ Κοινότητας και Ομοσπονδίας της Ρωσίας στις 24 Ιουνίου 1994 και η οποία ετέθη σε ισχύ την 1η Δεκεμβρίου 1997 προβλέπει πλαίσιο μέσα στο οποίο θα συνάπτονται επιμέρους διμερείς συμφωνίες, συμπεριλαμβανομένων των συμφωνιών για τα πυρηνικά υλικά. Προς το παρόν πραγματοποιούνται συζητήσεις γύρω από συγκεκριμένα έργα συνεργασίας.